Juvan Nääringillä istuu tuvassaan läpeensä viranomaisiin ja poliitikkoihin kyllästynyt mies. Maatalousyrittäjä Jorma Sihvonen on vaimonsa Hillevi Sihvosen kanssa odottanut kuukausikaupalla maatilalleen kuuluvia EU:n tukia.

Eläimien hyvinvointituki piti olla Sihvosten tilillä viime vuonna. Ei ollut. Sitten tuki luvattiin huhtikuuksi, muttei se tule silloinkaan.

— Maaseutuviraston (Mavi) byrokraatit ovat puhuneet kesäkuusta. Itse olen alkanut käyttää jo käsitettä ”ehkä joskus”, isäntä sanoo.

Taipaleen tilan kuluvan vuoden budjetti heitti Mavin sekoilujen vuoksi häränpyllyä. Hyvinvointituki on Sihvosille merkittävä. Maitotilan navetassa on 75 lypsävää lehmää, ja nuoria eläimiä toinen mokoma.

— Huhtikuussa piti maksaa lainanlyhennykset ja korot, ostaa siemeniä, kasvinsuojeluaineita ja lannoitteita. Sitten Mavi veti maton alta. Enää en ilkeä mennä pankkiin ruinaamaan lyhennysten siirtoa. Päätimme myydä metsää.

— Muttei tässä pitkään voi edetä niin, että lehmät lypsääkseen syövät tilan metsiä, Jorma Sihvonen sanoo.

Mavi ei ole selitellyt, miksi jo viime vuonna viljelijöille kuuluvia tukia aiotaan maksaa vasta ensi kesänä. Sihvoset tuntevat monia viljelijöitä, joille tulojen täydellinen hyytyminen on merkinnyt katastrofia. Kaikkien ei ole mahdollista myydä metsää tai saada muita tuloja.

Jorma Sihvonen sanoo, että luvatut tuet ovat palkkaa tehdystä työstä.

— Tili on saamatta, ja pian viljelijät lähtevät hakemaan uusia tukia. Tämä on vakava sotku, ja näyttää vain pahenevan, kun uusi hakukierroskin käynnistyy.

Maatalousyrittäjät ovat päätelleet, ettei Mavissa ole ammattitaitoista väkeä ratkomaan kipeää ongelmaa. Vai eikö sitten työaika virastossa riitä?

— Jos tilanne on se, niin tehkööt siellä Seinäjoella Mavissa pidempää päivää. Niin mekin täällä maatiloilla teemme, Jorma Sihvonen sanoo.

Yhtä viileää viestiä kuin Taipaleen tilalta lähtee Mavin suuntaan MTK:sta. MTK Etelä-Savon toiminnanjohtajan Vesa Kallion mukaan vastaavanlainen fiasko olisi merkinnyt suuressa yrityksessä aivan varmasti johdon vaihtumista.

— Mavissa on tehtävien hoitamisessa epäonnistuttu pitkään ja toistuvasti, Kallio sanoo.